ན་རྟོགས་པར་འདོད་པ་ནི་དེ་བས་ཀྱང་འཚང་ཆེའོ། །དེས་ན་རྡོ་རྗེ་འཆང་གི་སྙིང་གཏམ་ཟབ་མོ་ནི། དེ་ནས་ད་ལྟའི་བར་དུ་སྙན་ནས་སྙན་དུ་བརྒྱུད་པའི་མན་ངག་གི་བརྒྱུད་པ་ཟམ་མ་ཆད་པར་ཁོ་ན་ལས་ཐོབ་པར་བྱའོ། །མན་ངག་ཟབ་མོ་སྙིང་གཏམ་གྱི་ཚུལ་དུ་མ་ཐོས་པའི་སློབ་མ་རྣམས་ལུང་ཙམ་ཐོས་པས་ཁ་སྟོང་མ་ཡིན་ཡང་། དོན་གྱི་སྙིང་པོ་མ་ལོན་པས་སྙིང་སྟོང་ཡིན་ནོ་གསུངས།། ཡང་རྗེའི་ཞལ་ནས། སྦྱོར་དྲུག་དང་རིམ་པ་ལྔར་སྦྱར་བ་ལ། སོར་སྡུད་དང་དབེན་གསུམ་སྦྱོར། །བསམ་གཏན་དང་སྒྱུ་ལུས་སྦྱོར། །སྲོག་རྩོལ་དང་འོད་གསལ་སྦྱོར། །འཛིན་པ་རྗེས་དྲན་དང་སློབ་པའི་ཟུང་འཇུག་སྦྱོར་ལ། དེ་ཡང་སོ་སོར་ཕྲལ་ནས། རང་ལུས་དང་འཛིན་པ། གཞན་ལུས་དང་རྗེས་དྲན། ཏིང་ངེ་འཛིན་དང་མི་སློབ་པའི་ཟུང་འཇུག་སྦྱོར་གསུངས། ཡང་རྣལ་འབྱོར་བཞི་ལྟར་ན། དབེན་གསུམ་དང་རྩེ་གཅིག སྒྱུ་ལུས་དང་སྤྲོས་བྲལ། འོ་གསལ་དང་རོ་གཅིག སློབ་པའི་ཟུང་འཇུག་དང་རོ་གཅིག་ཆེན་པོ། མི་སློབ་པའི་ཟུང་འཇུག་དང་སྒོམ་མེད་གཉིས་སྦྱོར་གསུངས།། ཡང་རྗེའི་ཞལ་ནས། རྒྱལ་པོ་ཆོས་ཉིད་མི་འགྱུར་བ་ཞེས་པ་ནི། རྒྱལ་པོའི་བཀའ་ལས་འབངས་ཀྱིས་འདའ་མི་ནུས་པ་བཞིན་ཆོས་ཐམས་ཅད་ཆོས་ཉིད་ཀྱི་དོན་ལས་མི་འདའ་བའོ། །བློན་པོ་རིགས་གསུམ་ཞེས་པ་ནི། རྒྱལ་པོའི་བྱ་བ་ཐམས་ཅད་བློན་པོས་སྒྲུབ་པ་བཞིན། རྩ་ཐིག་རླུང་གསུམ་ལ་གནད་དུ་བསྣུན་པས། རྒྱལ་པོ་དང་འདྲ་བའི་མཐར་ཐུག་གི་ཆོས་ཉིད་མངོན་དུ་བྱེད་ཅིང་། འབངས་དང་འདྲ་བ་གནས་སྐབས་ཀྱི་འཁྲུལ་པ་སེལ། དམངས་ཕྲིན་ལས་མཐུན་སྦྱོར་གྱི་གདམས་ངག་ནི། ཐུན་མོང་གི་དངོས་གྲུབ་ལས་རབ་འབྱམས་རྣམས་ཡིན་ཏེ། འབངས་ཀྱི་བྱ་བ་སྒྲུབ་དགོས་པ་རྣམས་དང་། རྒྱལ་བློན་གྱིས་མ་ལྕོགས་པ་རྣམས་འབངས་ཀྱིས་སྒྲུབ་པ་བཞིན་ནོ་གསུངས།། ཡང་རྗེའི་ཞལ་ནས། བསྙེན་སྒྲུབ་ཀྱི་སྐབས་སུ། འཁོར་ལོ་དྲུག་ནི་རིགས་དྲུག་གི་བདག་ཉིད་ཡིན་ལ། དེ་དག་ལས་སྐྱེས་པའི་རྩ་སྟོང་ཕྲག་བདུན་ཅུ་རྩ་གཉིས་ཀྱང་། རང་བཞིན་གྱིས་ལྷ་དང་ལྷ་མོའི་ངོ་བོར་དག་པ་ཡིན་ལ། དེ་ཡང་རྩ་གང་ལ་གནས་པ་ན་རླུང་གནས། རླུང་གང་ལ་གནས་པ་ན་ཐིག་ལེ་གནས། ཐིག་ལེ་གང་ན་གནས་པ་ན་རྣམ་པར་ཤེས་པ་གནས། རྣམ་པར་ཤེས་པ་གང་ལ་གནས་པ་ན་ཐམས་ཅད་དུ་ཡང་ཡེ་ཤེས་ཀྱིས་ཁྱབ་པ་སྟེ། དེ་ལྟར་ན་ཁམས་དྲུག་རགས་པ་ལྡན་པའི་ལུས་ལ་གནད་དུ་བསྣུན་པས། དེ་ཁོ་ན་ཉིད་མངོན་དུ་བྱེད་པའི་ཚུལ་ཡང་དེ་ཉིད་དེ། དཔེར་ན། ཞོ་ལ་མར་གནས་པ་དང་། ཏིལ་ལ་སྣུམ་གནས་པ་དང་། ལྕགས་རྡོ་ལ་ལྕགས་གནས་པ་དང་། ཟངས་རྡོ་ལ་ཟངས་གནས་པ་ཡིན་ཡང་། འཚོད་པ་དང་། བསྲུབ་པ་དང་། འབྱིན་པ་ལ་སོགས་པའི་བྱ་བ་མ་བྱས་པར། དེ་དག་མངོན་དུ་མི་བྱེད་པ་བཞིན་དུ། རྡོ་རྗེའི་ལུས་མ་སྦྱངས་ན་ནི་ནད་དང་འཆི་བ་ལ་སོགས་པ་ཉེས་པ་སྡུག་བསྔལ་གྱི་རྒྱུར་འགྱུར་ལ། སྦྱངས་པ་བྱས་པ་ལས་ནི་ནད་མེད་པ་དང་། འཆི་བ་མེད་པ་དང་། མཆོག་གི་གོ་འཕང་དུ་ཡང་འགྱུར་ཏེ། རྒྱུད་ལས། འདི་དག་ངེས་པར་འཆི་བ་སྟེར་བྱེད་བླ་མའི་ངེས་པའི་དབང་གིས་ཚེ་དང་ནད་མེད་དག་ཀྱང་སྟེར་ཞེས་སོ། །ཡིན་པ་ལ་ཡིན་པར་སྦྱོར་བའི་རྣལ་འབྱོར་ནི། བསྙེན་པ་དང་སྒྲུབ་པ་ཞེས་ཀྱང་བྱའོ། །བསྐྱེད་རིམ་མན་ཆད་ཀྱི་ལྷ་བསྒོམ་པ་དང་སྔགས་བཟླས་པ་ལ། བསྙེན་སྒྲུབ་ཅེས་བརྗོད་པ་བཞིན། འདིར་ཡང་རང་བཞིན་གྱིས་ལྷ་དང་ལྷ་མོར་གནས་པ་ལ། བསྙེན་པ་དང་སྒྲུབ་པའོ་གསུངས།། ཡང་རྗེའི་ཞལ་ནས། རྡུལ་དང་སྙིང་སྟོབས་ནི། རིམ་པ་བཞིན། ཁམས་དམར་པོ་དང་། དཀར་པོའི་དབྱེ་བའི་འདོད་ཆགས་དང་ཞེ་སྡང་གི་ཕྱོགས་འཛིན་ལ། མུན་པ་ནི་དེ་གཉིས་ཀའི་རྩ་བ་མ་རིག་པ་དེ་ཉིད་དོ། །འདི་དག་ལས་འཕོ་བའི་བག་ཆགས་བསྐྱེད་ཅིང་། དེས་སྲིད་པར་ཉིང་འཚམས་སྦྱར་བ་ནི། འཁོར་བའི་རྒྱུ་ཡིན་ལ། འདིའི་གཉེན་པོ་ནི། ཀུན་ཏུ་ཐོགས་པ་མེད་པའི་ཡེ་ཤེས་ཀྱི་རྡོ་རྗེ་འབའ་ཞིག་མ་གཏོགས་པ་གཞན་གང་གིས་ཀྱང་གཞིག་པར་མི་ནུས་པ་འམ། གཞོམ་དཀའ་བས་ན་གཞོམ་མེད་ཅེས་བྱའོ་གསུངས།། ཡང་རྗེའི་ཞལ་ནས། ཐིག་ལེ་དབང་དུ་འདུས་པ་བདེ་བའི་ཉམས་སྐྱེ། རྩ་དབང་དུ་འདུས་པས་མི་རྟོག་པའི་ཉམས་སྐྱེ། རླུང་དབང་དུ་འདུས་པས་གསལ་བའི་ཉམས་སྐྱེ། ཉམས་ནི་རྣམ་འགྱུར་ཡིན་ཞིང་། དེའི་རང་བཞིན་ཤེས་པ་ལ་རྟོགས་པ་ཟེར། རྟོགས་པ་དེའི་རྩལ་རྣམ་འགྱུར་རམ། རྣམ་པར་སྤྱོད་པ་ལ་ཉམས་རྟོགས་ཟུང་དུ་འཇུག་པ་ཞེས་བྱ་ཞིང་། འདིས་ངོས་འཛིན་པ་གཞི་དུས་ཀྱི་སྐུ་གསུམ། ཉམས་སུ་ལེན་པ་ལམ་དུས་ཀྱི་སྐུ་གསུམ། བརྟན་པ་ཐོབ་པའམ་མཐར་ཕྱིན་པ་འབྲས་དུས་ཀྱི་སྐུ་གསུམ། གཞི་ལམ་འབྲས་གསུམ་ངོ་བོ་གཅིག་པའི་གནད་ཀྱང་དེ་ཡིན་ནོ་གསུངས།། ཡང་རྗེའི་ཞལ་ནས། སྟེང་གི་སྐྱིལ་ཀྲུང་གིས་རྩ་དབང་དུ་བྱེད། འོག་གི་སྐྱིལ་ཀྲུང་གིས་ཐིག་ལེ་དབང་དུ་བྱེད། བར་གྱི་སྐྱིལ་ཀྲུང་གིས་རླུང་དབང་དུ་བྱེད། ཡང་ན་བར་རླུང་གཅིག་པུས། རྩ་ཐིག་རླུང་གསུམ་ཀ་དབང་དུ་བྱེད་དེ་རླུང་ཞེས་བྱ་བས་ལས་ཀུན་བྱེད་ཅེས་པས། ལས་ཀུན་བྱེད་ཅེས་པའི་ལས་ཚོགས་ཞིབ་མོ་ནི་ཨུ་རྒྱན་བསྙེན་སྒྲུབ་སོགས་ནས་སྟོན་པའོ། །དེ་ལྟར་རྟོགས་པའི་སྟེང་ནས་ཉམས་ལ་རྩལ་སྦྱོང་བ་མཆོག་གི་ལམ་ཡིན་ཞིང་ཉམས་རྐྱང་པ་ཐུན་མོང་ལམ་ཡིན་པ་བཞིན་དུ། བསྙེན་སྒྲུབ་ལྟར་རྫོགས་རིམ་གྱི་ངང་ནས་སྐྱེད་རིམ་བསྒོམ་པ་ཟུང་འཇུག་མཚན་ཉིད་པའམ། མཆོག་གི་ལམ་ཡིན་ཞིང་། བསྐྱེད་རིམ་རྐྱང་པ་སྒོམ་པ་ཐུན་མོང་གི་ལམ་དུ་བཞེད་པའོ། །ཉམས་ལེན་བསྐྱེད་རིམ་ལ་ཡང་ཐུན་བསྡུ་བའི་རྣལ་འབྱོར་ལ་སོགས་རྫོགས་རིམ་གྱི་རྣམ་གཞག་གཅིག་ཡོད་པ་མ་ཡིན་ནམ་ཞེ་ན། རྗེ་བཙུན་མི་ལས། བཀའ་གདམས་པ་རྣམས་སྣོད་བཅུད་བསྡུ་བ་ཙམ་ལ་རྫོགས་རིམ་སུ་འདོད་ཅེས་གསུང་སྟེ། རྫོགས་རིམ་མཚན་ཉིད་ཚང་བར་མི་བཞེད་པས། སྐལ་དམན་ཁ་དྲང་པའི་དོན་དུ་གསུངས་པ་ཙམ་ཡིན་ནོ་གསུངས།། ཡང་རྗེའི་ཞལ་ནས། ཕུང་ཁམས་སྐྱེ་མཆེད་དག་ནི་བུད་ཤིང་ལྟ་བུ། མ་ལས་ཐོབ་པའི་ལྟེ་བར་གནས་པའི་དམར་ཆ་ནི་མེ་ཤེལ་ལྟ་བུ། རླུང་གི་རྣལ་འབྱོར་ནི། རླུང་གིས་མེ་སྤར་བ་ལྟ་བུ། རྟགས་བཅུ་སོགས་སྔོན་དུ་འབྱུང་བ་ནི་མེའི་སྔ་ལྟས་དུ་བ་ལྟ་བུ། དེས་རྣམ་པ་ཐམས་ཅད་པའི་འོད་གསལ་འཆར་བ་ནི་ཡེ་ཤེས་ཀྱི་མེ་དངོས་ཏེ། མེའི་བྱེད་ལས་སྣང་བ་འཆར་བ་དང་། མུན་པ་སངས་པ་དུས་མཉམ་པ་བཞིན་ནོ། །འོན་ཀྱང་ཡེ་ཤེས་དེ་སློབ་པའི་ཡེ་ཤེས་ཡིན་པས། དེའི་བྱེད་པ་གཞན་ཞུ་བདེ་ལྷན་སྐྱེས་ནི། མེས་ཆབ་རོམ་ཆུ་རུ་བཞུ་བ་ལྟ་བུ་ཡིན་ལ། དེ་ཉིད་གྲོགས་དམ་ཚིག་དང་། རྐྱེན་སྤྱོད་པ་ཡང་ཡིན་པས། དགའ་བ་བཞིའི་འགྲོས་ཀྱི་མཐར་ཕྱིན་པ་ན། ཧེ་རུ་ཀའི་སྤྱོད་པ་རྫོགས་ཤིང་། མི་སློབ་པའི་ཟུང་འཇུག་ཏུ་གྱུར་པའི་ཡེ་ཤེས་ཀྱི་སྐུའོ། །དེ་གསུམ་ཀའི་རྟེན་དུ་གྱུར་པའི་ལས་ཀྱི་རླུང་ནི་ལས་ཁམས་ཡིན་ལ། དེ་ཡེ་ཤེས་ཀྱི་རླུང་སྟོབས་སུ་གྱུར་པས་སྦྱོང་། ལས་རླུང་དང་ཐ་མི་དད་པའི་ཆོས་ཉིད་སྟོང་པ་ནི་ནམ་མཁའི་ཁམས་ཡིན་ཏེ། དེ་གཉུག་མའི་ཡེ་ཤེས་ཀྱིས་སྦྱོང་བར་བྱེད་དོ་གསུངས།། ཡང་རྗེའི་ཞལ་ནས། ཕ་ལས་ཐོབ་པའི་ཟླ་བའི་ཁམས། མ་ལས་ཐོབ་པའི་ཉི་མའི་ཁམས། རང་ཉིད་ལས་ཐོབ་པ་རྣམ་པར་ཤེས་པ་སྒྲ་གཅན་གྱི་ཁམས་ཏེ་གསུམ་དུ་གནས་པ་ལས། མེའི་སྒྲ་ནི་ཆུ་ཡིན་པས་ཁམས་དཀར་པོས་སྦྱོང་བར་བྱེད་ལ། ཆུའི་སྒྲ་ནི་མེ་ཡིན་པས་ཁམས་དམར་པོས་སྦྱོང་ལ། གཉིས་ཀས་ཀྱང་རྣམ་ཤེས་ཐོགས་པ་མེད་པའི་བག་ཆགས་ཨ་འཐས་པའི་ཁམས་སྦྱོང་བར་བྱེད་དེ། འདི་གསུམ་གྱི་རིམ་པ་ལ་ཁམས་གསུམ་སྒྲིབ་བྲལ་དུ་བྱེད་པའོ་ཞེས་གསུངས།། ཡང་རྗེའི་ཞལ་ནས། རྔུབ། མནན། འཐེན། དགང་། གཞིལ། འཕངས། དེ་ཡང་ཕྱི་ནས་རྔུབ། སྟེང་ནས་མནན། འོག་ནས་འཐེན། ལྟོ་བ་དགང་། རང་སར་གཞིལ། མདའ་ལྟར་འཕངས་པ་དང་དྲུག་ཡིན་གསུང་། ཡང་རླུང་ནང་དུ་རྔུབ་པ་ནི་ཛཿདགུག་པའི་དོན། ལྟོ་བར་དགང་བ་ནི་ཧཱུྃ་གིས་གཞུག་པའི་དོན། གཡས་གཡོན་དུ་གཞིལ་བ་སྟེ། གནད་ལ་དབབ་པ་ནི་བཾ་གྱིས་བཅིང་པའི་དོན། ཕྱིར་འབུད་པ་ནི་ཕྱི་ནང་བསྲེ་བ་སྟེ། ཧོཿརོ་མཉམ་པའི་དོན་ནོ། །ཞེས་གསུངས། ཡང་སྡུག་བསྔལ་བདེན་པ་ནི་སྲིད་པའི་ཡན་ལག་བཅུ་གཉིས་ཀྱི་མཚན་ཉིད། རླུང་འཕོ་བ་བཅུ་གཉིས་ཀྱི་བགྲོད་པ་ཅན། མ་རིག་པའི་སེམས་ཀྱིས་རྣམ་པར་འགྱུར་བ་ཡིན་ལ། ཀུན་འབྱུང་གི་བདེན་པ་ནི། ལས་རླུང་གི་རྒྱུ་བ་ཉི་ཁྲི་ཆིག་སྟོང་དྲུག་རྒྱ་ཡིན་ཞིང་། ལམ་གྱི་བདེན་པ་ནི། རླུང་འབྱུང་བ་དང་། འཇུག་པ་དང་། གནས་པ་ལམ་དུ་བྱེད་པ་རླུང་གི་རྣལ་འབྱོར་ཡིན་ལ། འགོག་བདེན་དེ་ལས་ཡེ་ཤེས་ཀྱི་རླུང་སྟོབས་སུ་གྱུར་པ་ན་གཟུང་འཛིན་གྱི་ཆོས་ལས་འདས་པ་ཡིན་ནོ་གསུངས།། ཡང་རྗེའི་ཞལ་ནས། སྐུ་རྡོ་རྗེ་གཙོ་བོར་གྱུར་པ་ནི་བསྐྱེད་པའི་རིམ་པ་ནས་འཇུག གསུང་རྡོ་རྗེ་གཙོ་བོར་གྱུར་པ་ནི་བཟླས་པ་དང་རླུང་གི་རྣལ་འབྱོར་ནས་འཇུག ཐུགས་རྡོ་རྗེ་གཙོ་བོར་གྱུར་པའི། ལྷན་ཅིག་སྐྱེས་པའི་ཡེ་ཤེས་ཉིད་ལ་སློབ་སྟེ། རྫོགས་རིམ་པའི་རིམ་གྱིས་པ་དང་། ཐོད་རྒལ་བ་དང་། ཅིག་ཆར་བའི་དོན་ཡིན་ནོ་གསུངས།། ཡང་འཁོར་བ་རྒྱུ་དང་འབྲས་བུར་བཅས་པ་ཀུན་རྫོབ་ཀྱི་བདེན་པ་དང་། དེ་དགག་པའི་འགོག་པ་ནི་དོན་དམ་པའི་བདེན་པ། སྒྱུ་མ་ལྟ་བུ་ཀུན་རྫོབ་ཀྱི་བདེན་པ་དང་། སྤྲོས་པ་ཐམས་ཅད་དང་བྲལ་བར་འདོད་པ་ཐེག་པ་ཐུན་མོང་བའི་ལུགས། བསྐྱེད་རིམ་ཀུན་རྫོབ་ཀྱི་བདེན་པ་དང་། རྫོགས་རིམ་དོན་དམ་པའི་བདེན་པར་འདོད་པ་ཕྱག་རྒྱ་ཆེན་པོའི་ལུགས་ཡིན་གསུངས།། ཡང་རྗེའི་ཞལ་ནས། ཉིན་མོ་དང་མཚན་མོའི་རྣལ་འབྱོར་གྱི་ཁྱད་པར་ནི། མུན་པའི་ནམ་མཁའ་ལ་བརྟེན་ནས་དབྱིངས་རིག་བསྲེ་བ་དང་། སྣང་བའི་ནམ་མཁའ་ལ་བརྟེན་ནས་སྣང་སེམས་བསྲེ་བ་གཉིས་ཡིན་གསུངས། ཡང་རྡུལ་མུན་པ་སྙིང་སྟོབས་གསུམ་ནི། །སྡུག་བསྔལ་དང་དངོས་པོར་འཛིན་པ་དང་། རྣམ་པར་རྟོག་པ་རགས་པ་རྣམས་བཅོམ་པའི་གཞི་འམ་གནས་སམ་རྒྱུའི་དོན་ཏེ། ཐོག་མ་མེད་པའི་བག་ཆགས་ལས་བྱུང་བ། མ་རིག་པ་གཅིག་པུའི་བདག་ཉིད་ཅན་ཏེ། རྟེན་འབྲེལ་བཅུ་གཉིས་ཀྱི་རྩ་བ་མ་རིག་པ་ཡིན་གསུངས།། ཡང་རྗེའི་ཞལ་ནས། མཐོང་ལམ་མ་ཐོབ་པའི་སྔོན་རོལ་དུ་ནི་དེ་དང་རྗེས་སུ་མཐུན་པས་ངེས་འབྱེད་ཆ་མཐུན་ཞེས་བཤད་ལ། དེ་ལ་དྲོད་རྩེ་བཟོད་མཆོག་བཞི་ཡོད་པའི། དང་པོ་ནི་དྲོད་དང་རྟགས་གང་རུང་གི་དོན་ཡིན་པ་ལ། མངོན་རྟོགས་རྒྱན་དུ། དེ་ཡི་རྟགས་དང་རྣམ་འཕེལ་དང་། །ཞེས་པའི་སྐབས་སུ་རྟགས་སུ་བསྒྱུར་ལ། དྲོ་བ་རྣམས་ཀྱི་དམིགས་པ་འདི་ཞེས་པའི་སྐབས་སུ་དྲོད་དུ་ཡང་བསྒྱུར་ལ། མན་ངག་པ་རྣམས་ཀྱི་དྲོད་ཀྱང་ཡིན་ལ་རྟགས་ཀྱང་ཡིན་པ་གཞི་མཐུན་དུ་བྱས་ནས་དྲོད་རྟགས་ཤེས་བསྡོམས་ནས་འདོན་ཅིང་། གཙོ་བོར་ལུས་ལ་གནད་དུ་སྣུན་པ་ན་དང་པོར་དྲོད་སྐྱེ་བས་དྲོད་དང་སེམས་ལ་གནད་དུ་བསྣུན་པ་ན་རླུང་སེམས་དབུ་མར་ཞུགས་པའི་རྟགས་བཅུ་འབྱུང་བས་རྟགས་ཟེར་ཞིང་། དེ་ཡང་རླུང་སེམས་དབུ་མར་ཞུགས་པའི་རྟགས་མི་རྟོག་པ་དང་། གནས་པའི་རྟགས་རྣམ་པ་གསལ་བ་དང་། ཐིམ་པའི་རྟགས་ཟག་པ་མེད་པའི་བདེ་བ་རྣམས་འབྱུང་བའི་སྔ་རོལ་དུ་མེའི་སྔོན་དུ་དུ་བ་འབྱུང་བ་བཞིན་རྣམ་པར་མི་རྟོག་པའི་ཡེ་ཤེས་ཀྱི་མེའི་སྔ་ལྟས་ཡིན་པར་ཐ་སྙད་བརྗོད་པ་དང་དོན་གྲུབ་པ་ཀུན་ལ་གྲགས་ཤིང་། ཡེ་ཤེས་ཀྱི་མེ་གསལ་པོར་བརྗོད་པ་འདི་ལས་ནི་མཆོག་གི་གཏུམ་མོ་དང་། ཤེས་རབ་ཡེ་ཤེས་མེ་བོ་ཆེ་ཞེས་པ་དང་། ཡེ་ཤེས་སྣང་བ་ལམ་མེ་བ་ཞེས་པ་ལྟ་བུའི་དོན་ལ་ངེས་པ་བསྐྱེད་ཅིང་། དེ་ལས་ཡེ་ཤེས་ཀྱི་ངོ་བོ་དང་རྣམ་པ་དང་། བྱེད་ལས་རྣམས་ཇི་ལྟ་བ་བཞིན་ཁོང་དུ་ཆུད་པར་འགྱུར་རོ་གསུངས།། ཡང་རྗེའི་ཞལ་ནས། རགས་པའི་ལུས་ངག་ཡིད་གསུམ་ལྷའི་རྣམ་པར་གྱུར་པས་ཕུང་ཁམས་སྐྱེ་མཆེད་ཐ་མལ་དུ་འཛིན་པའི་རྟོག་པ་དག་ནས། ཕྱི་རོལ་སྐྱེད་པའི་རིམ་པ་ལ་སློབ་པ་སྤྲུལ་སྐུའི་རྩལ་སྦྱོང་ལམ་ཁྱེར། ཕྲ་བའི་ལུས་ངག་ཡིད་གསུམ་སྒོ་གསུམ་གྱི་རྟེན་ཏེ། ལུས་ཀྱི་རྟེན་རྩ། ངག་གི་རྟེན་རླུང་། ཡིད་ཀྱི་རྟེན་ཐིག་ལེ་གསུམ་ལ་གནད་དུ་བསྣུན་པས། རྩ་ཡི་དྭངས་མ་ཨ་བ་དྷུ་ཏི། རླུང་གི་དྭངས་མ་ཡེ་ཤེས་ཀྱི་རླུང་། ཁམས་ཀྱི་དྭངས་མ་བདེ་གསལ་མི་རྟོག་པ་གསུམ་དུ་གནས་གྱུར་པ་ལས། བདེ་བའི་རང་བཞིན་ལོངས་སྤྱོད་རྫོགས་པའི་སྐུ། གསལ་བའི་རང་བཞིན་སྤྲུལ་པའི་སྐུ། མི་རྟོག་པའི་རང་བཞིན་ཆོས་ཀྱི་སྐུར་མངོན་དུ་གྱུར་པས། ཟབ་མོ་བསྐྱེད་པའི་རིམ་པ་ལ་སློབ་པ་ལ། ལོངས་སྐུའི་རྩལ་སྦྱོང་ལམ་ཁྱེར། རྣམ་པར་ཤེས་པ་གཅིག་ཉིད་བདེ་གསལ་མི་རྟོག་པ་ཏིང་ངེ་འཛིན་གྱི་རྟོག་པ་དང་བྲལ་བ་དཔེའི་ཡེ་ཤེས་ལ་སློབ་པ། ཆོས་སྐུའི་རྩལ་སྦྱོང་ལམ་ཁྱེར། ཆོས་ཐམས་ཅད་གཉུག་མ་ལྷན་གཅིག་སྐྱེས་པའི་ཡེ་ཤེས་ཀྱི་རོལ་པར་ཤར་བ་ན། ཆུ་བོའི་རླབས་ལྟར་རོ་མཉམ་དུ་གྱུར་པས་ཐ་དད་དུ་འཛིན་པའི་རྟོག་པ་དང་བྲལ་བ་དོན་གྱི་ཡེ་ཤེས་ལ་སློབ་པ་བདེ་བ་ཆེན་པོའི་ཡེ་ཤེས་ཀྱི་སྐུའི་རྩལ་སྦྱོང་ལམ་ཁྱེར་ཡིན་གསུངས།། ཡང་རྗེའི་ཞལ་ནས། རང་གི་སེམས་ཉིད་ཀྱི་སྟེང་དུ་གཟུང་འཛིན་རང་སར་ཞི་བས་ཞི་བའི་ཕྲིན་ལས་འགྲུབ། དག་པའི་སྣང་བ་ཕྱོགས་མེད་དུ་རྒྱས་པས་རྒྱས་པའི་ཕྲིན་ལས་འགྲུབ་ནང་དུ་སེམས་ཉིད་དབང་དུ་འདུས་ན་ཕྱི་རོལ་གྱི་སྣང་བ་དབང་དུ་འདུས་པས་དབང་གི་ཕྲིན་ལས་འགྲུབ། མི་མཐུན་པའི་གཡུལ་ལས་རྒྱལ་བས་དྲག་པོའི་ཕྲིན་ལས་འགྲུབ་གསུངས།། ཡང་རྗེའི་ཞལ་ནས། གསང་སྔགས་རྡོ་རྗེ་ཐེག་པའི་ལུགས་ཀྱིས་ཆོས་ཐམས་ཅད་ལམ་དུ་འགྲོ་བའི་སྒོ་ནི་རྣམ་པ་གཉིས་ཏེ། རང་བཞིན་ཤེས་པ་དང་། ཐབས་ཀྱིས་ཟིན་པ་དང་གཉིས་ཡིན་ཏེ། རང་བཞིན་ཤེས་པ་ནི་ཐབས་ལ་མ་ལྟོས་པར་དེ་ཁོ་ཉིད་མངོན་དུ་བྱེད་ལ། ཐབས་ཀྱིས་ཟིན་པས་ནི་རང་བཞིན་ཇི་ལྟ་བ་བཞིན་མངོན་དུ་བྱེད་པ་ཡིན་གསུངས།། ཡང་རྗེའི་ཞལ་ནས། སྐུ་ཕྱག་རྒྱ་ཆེན་པོ་སྒྱུ་མ་ལྟ་བུའི་ཏིང་ངེ་འཛིན། གསུང་ཕྱག་རྒྱ་ཆེན་པོ་དཔའ་འབར་འགྲོ་བའི་ཏིང་ངེ་འཛིན། ཐུགས་ཕྱག་རྒྱ་ཆེན་པོ་རྡོ་རྗེ་ལྟ་བུའི་ཏིང་ངེ་འཛིན་ཡིན་ལ། ཐུན་མོང་ཐེག་པའི་ཏིང་ངེ་འཛིན་གསུམ་པོ་སྦས་མཐར་ཐུག་གི་མན་ངག་གིས་བརྒྱན་ན་ལྷན་ཅིག་སྐྱེས་པ་རྣམ་གསུམ་དང་། རྡོ་རྗེ་གསུམ་ལ་སོགས་པ་མངོན་དུ་འགྱུར་བའོ་གསུངས།། མཆོག་བདུད་རྩིའི་ཉིང་ཁུ་ལྟ་བུ་ཡི། །ཐབས་གསང་བ་ཟབ་མོའི་མན་ངག་ནི། །མི་སྐལ་པ་དམན་པའི་སྤྱོད་ཡུལ་མིན། །གནད་མྱོང་བ་ཅན་གྱིས་རྟོགས་པ་ལགས། །ཞེས་པ་འདི་ཉིད་རྗེ་བཙུན་གྲུབ་པའི་དབང་ཕྱུག་མི་ཕམ་རྒྱལ་བའི་དབང་པོའི་གསུང་ངག་ཟབ་མོ་རྣམས། དཔལ་ར་ལུང་མཐིལ་གྱི་སྒྲུབ་གླིང་ཆེན་པོ་འོད་གསལ་སྒང་དུ་སྒྲུབ་པ་པོ་བསོད་ནམས་མཆོག་ལྡན་ཞེས་བྱ་བས་ཕྱོགས་གཅི